
Изисквания на дуалното обучение в рамките на професионалното образование и обучение по текстил и облекло


1. Анализ на най-добрите практики на дуално обучение в Европа

Често за младите хора образованието, което получават, и образователната система, в която участват, не са обвързани с пазара на труда, с личната реализация и реалния живот. Това води до демотивиране и ранното им отпадане от училище.
Тези изводи налагат необходимостта от нови подходи в областта на професионалното образование. Пример за добра практика е германската дуална система за професионално образование и обучение. Резултатът от нейното прилагане – добрата и адекватна на пазара на труда и потребностите на предприятията квалификация на завършващите млади хора е обяснението на факта, че Германия е с най-нисък процент на младежка безработица от европейските страни.
При дуалната система е постигнато оптимално взаимодействие между държавата и бизнеса в областта на професионалното образование и обучение.

История на дуалното обучение
Изучаването на професия в реални условия има своите корени в далечното минало. В Германия то бележи началото си през Ранното средновековие с издаването през 1182 на първата грамота за чиракуване. През средните векове от браншови организации са издавани и регистрирани различни образователни разпоредби и правилници за обучения по професии. В периода на индустриалната революция (18-19 век) вече се говори за развитие на „дуална система" (около 80% обучение в стопанска организация / предприятие / фирма и 20% в професионални училища).

Актуално за международното признание на дуалното обучение
Класически дуални системи за професионално обучение имат немскоговорящите страни Германия, Австрия, Швейцария, Южен Тирол и част от Холандия и Белгия. Дуалното обучение е разпространено и във Великобритания, Швеция, Южна Африка, Малайзия, Южна Америка. По мнението на специалистите то изживява своя Come Back в много страни. OECD / Paris предлага официално на САЩ въвеждането на дуално обучение. В рамките на успешни проекти са въведени дуални обучения в: Хонгконг по логистика, Португалия по хотелиерство, Аржентина - индустриална търговия, Индия - мехатроника.
Федералното министерство на образованието и науката на Германия поддържа тесни вързки с много страни за разпространение на дуалната система и оказва помощ при експериментиране и въвеждане на дуално обучение. През декември 2012 год. със съдействието на ЕК 6 страни от ЕС - Испания, Италия, Гърция, Португалия, Словакия и Литва сключиха с Германия „Образователен алианс" и подписаха Меморандум за сътрудничество, по силата на който държавите ще въвеждат- дуалната ситема в своите страни със съдействието на ЕК и Германия. Осъществяват се следните дейности:
1. Провеждане на 30 000 мероприятия за обмен (практики, фази на обучение).
1. Създаване на 30 регионални мрежи за обучение с германско участие.
1. Провеждане на 6 политически проекта за консултиране.
1. Провеждане на минимум 10 учебни пътувания за обмен между експерти и наблюдения на добри практики.
1. Създаване на германски Expertenpool за консултиране и Peer Learning - Platform за координиране на съвместната дейност.
1. Финансиране: Федералното министерство отпуска за 2013/2014год.  10 милиона евро за международна съвместна дейност по осъществяване на дейностите в Меморандума
1. Изграждане на централно звено по Меморандума към Федералният институт за професонално обучените (BIBB).
Центърът за професионално образование и обучение на ЕК CEDEFOP подкрепя този процес. ЕК поставя в своята нова стратегия "Rethinking Education" акцент върху практически ориентираното обучение. Финансирането ще се осъществи от 2014 год. чрез ЕСФ и програма "Erasmus за всички". Освен това ЕК ще се стреми към интергиранe на още страни в насърчавания от Германия процес чрез създаването на "Европейски алианс за професионално обучение на младежи".
В Германия 60 % от младите хора влизат в дуалната система. Тя е мощно средство срещу младежката безработица. 350 са професиите между които са текстила и облеклото, по които може да се обучава дуално за сферите на индустрията, занаятите, и свободните професии. Федералното правителство и бизнесът на Германия сключват периодично така наречения „Национален пакт за обучение на подрастващи специалисти на Германия", последната актуализация е от 05.11.2012 год. с валидност до 2014 год. Бизнесът спази своето обещание за разкриване на 60 000 нови места за дуално обучение годишно и спечелване на нови 30 000 „обучаващи предприятия".
За слабите и социално проблемните ученици се полагат специални грижи, както и за младежите от средите на емигрантите. Програмата на правителството „Завършване и започване - верижни образователни процеси до завършване на образованието" дава възможност на застрашени от отпадане от училище младежи за изучаване на професия и постигане на необходимото образователно ниво.

Сьщност на дуалната система
Класическите дуални системи за професионално обучение са на трите немскоговорящи страни Германия, Австрия и Швейцария. Забелязват се разлики в организирането и провеждането на дуалното обучение в различните страни, което съответства на техните специфики и води до различия в качеството на неговото прилагане, затова се работи по създаване на международни стандарти за дуално обучение. Например срока за обучение на наставниците в Германия е 115 уч.ч., а в Австрия и Швейцария - 40 уч.ч.
Настоящото представяне на дуалната система е обобщено за цяла Германия, абстрахирано от спецификите на отделните провинции и концентрирано върху онези основни елементи на системата, които имат съществен и доказан реален принос за успеха на професионалното обучение в Германия и които биха могли да бъдат пренесени в подходяща форма в рамките на професионалното образование и обучение по текстил и облекло в България.
Характерна особеност за Германия е, че всяка германска провинция има свои закони за образованието/обучението на деца, младежи и възрастни, които имат - макар и не съществени - различия помежду си. Това важи и за прилагането на дуалната система, затова тук са дадени обобщена нейна същност и начин на прилагане.
Под понятието „дуално обучение" се разбира паралелното обучение в стопанска организация (предприятие/фирма) и в обучаваща институция (професионално училище). Системата се обозначава като дуална, защото обучението се провежда на две места за обучение: в стопанска организация и професионално училище. Те са самостоятелни и равноправни партньори при обучението, което продължава по правило три години. Към тях при необходимост се прибавят и специализирани центрове за обучение, в които младежите овладяват знания и умения, които не могат да придобият в стопанската организация по различни причини: липса на материална база, обучаващ, друго естество на работа и пр. Това обикновено е практика при микро, малки и някои средни предприятия.
Предпоставка за професионално обучение в дуалната система е договор за професионално обучение (в Германия), или договор за обучение с дадена стопанска организация (в Австрия. Швейцария и Южен Тирол). Професионалното училище, което следва да се посещава, зависи от града или областта, в която се намира стопанската организация. Практическата част от обучението се преподава на обучаваните в стопанската организация, а теоретичната част - в професионалното училище. Освен това на много места в професионалните училища е възможно да се придобие и допълнителна квалификация. По правило в тях се преподават и някои общообразователни предмети като математика, немски език, чужд език, компътри, религия, гражданско образование и др.
Дуалната система е гъвкава и допуска различни подходи и изключения при конкретни случаи, например в зависимост от големината на стопанската организация и това, дали притежава или не собствена учебна база, от успеваемостта на обучаваните.
[bookmark: bookmark24]Характеристики на дуалната система:
6. Включването в дуалното обучение става след завършване на задължителното общо образование в 10-ти клас и навършване на 16-годишна възраст.
6. Предварително установяване на пригодността на стопанските организации за провеждане на обучение от отговорните за това институции (индустриално- търговски, занаятчийски, селскостопански камари и др.) - придобиване на статут на обучаващо предприятие и съответна регистрация. За тази цел се проверяват всички ресурси на предприятието, особено наличие на обучени наставници, материални и финансови ресурси.
6. Обучението изисква сключване на писмен договор по образец (с частно-правен характер) за обучение между обучавания и стопанската организация, в която той ще се обучава. В него се уточнява: начало, продължителност, съдържание и време на обучението, размер на възнаграждението на обучавания, отпуск и др. Договорът е с пробен срок от един до три месеца и може да се прекратява по това време от всяка от страните писмено, без предизвестие и обяснение за причините. След изтичането на целия срок договорното правоотношение се прекратява с предизвестие от три седмици. Договорът определя:
0. времетраенето на обучението между 2 и 3,5 до 4 години - в зависимост от изучаваната професия, предварителните знания и постижения на обучаваните, техния напредък в обучението и евентуално възникнали проблеми;
0. размера на месечно възнаграждение на обучаваните в зависимост от тарифния договор за съответната професия, договорен между синдикати и работодателите (между 200 и 1200 евро). Размерът на възнаграждението се увеличава с всяка година от обучението;
0. работното място и свързаните с него отговорности и правила;
0. наставник, който да се грижи за обучавания; 
0. гарантира всички права на наетото в предприятието лице.
1. Задължително обхващане на обучаваните в системата на социалното осигуряване: при боледуване, пенсия, злополука, безработица, грижи при инвалидност. Така те имат право на обезщетение за безработни, ако не си намерят работа веднага след завършване на обучението.
1. Провеждане на междинен изпит по време на обучението.
1. Провеждане на заключителен изпит - пред изпитна комисия, в която участват еднакъв брой представители на работодатели, синдикати и учители от професионални училища.
[bookmark: bookmark25]Принципи на дуалната система (по примера на ФР Германия):
1. Обучението на обучаваните на работното място е съобразено с изискванията на производството и на пазара на труда;
1. Отговорността за обучението е разпределена между държавата и бизнеса:
0. Министерството на икономиката и Министерството на образованието утвърждават професиите за обучение и подкрепят дуалното обучение с мероприятия и програми; 
0. Провинциите изготвят учебни планове за професионалните училища и финансират обучаващите; 
0. Бизнесът и синдикатите изготвят предложения за нови професии или за модернизирането на вече съществуващите, изпращат експерти и определят размера на заплащането, които получават обучаваните.
1. Партньорите разработват съвместно правилниците за обучение, които служат като негова основа.
[bookmark: bookmark26]Дуалната система има десет важни характеристики:
2. Изучаването на професия е ориентирано към бъдещето - на него се гледа като на инвестиция в бъдещето развитие на хората, фирмите и държавата.
2. Обучението за изучаване на професия обхваща младежи, напуснали училище без право да продължават обучението си във ВУЗ.
2. Дуалната система служи и на целите на квалификационното обучение.
2. Обучението е ориентирано към мобилност на работната сила.
2. Обучението е максимално близо до практиката.
2. Дуалната система се реализира в реална работна среда и при определени личностни предпоставки за обучение.
2. Участието в обучението е доброволно.
2. Дуалната система гарантира устойчива професионална квалификация.
2. Дуалната система изисква обща отговорност и съвместна работа на всички участници.
2. Дуалната система се осъществява при гарантирано финансиране на професионалното обучение от страна на всички участници в него.

Цел на дуалното обучение
Главна цел на обучението по дуална система има няколко измерения:
- От гледна точка на обучаваните: усвояване на основните знания и умения по дадена професия, придобиване на начална професионална квалификация и професионален опит, необходими за упражняването й като квалифициран специалист в един непрекъснато променящ се трудов свят. Относително голяма гаранция за оставане на работното място във вече познато предприятие при минимум необходимо време и усилие за адаптиране към реалния трудов процес в него.
- От гледна точка на предприятието: гарантиране на висококвалифициран персонал и създаване на база данни с подходящо квалифицирани работници и служители, лесен достъп до такива при поносими разходи за обучението им.
- От гледна точка на държавата: трайно ниска степен на безработни младежи, добре функциониращи предприятия с качествена продукция и/или услуги
Приложение на дуалното обучение
Дуалното обучение се прилага при изучаването на дадена професия в съчетание на теория и практика. В стопанската организация се преподава директното прилагане на технологии във фирмена среда, а професионалното училище се концентрира върху преподаването на основни положения, технологични принципи и др.
Условие за включване в дуалната система е завършен предходен пълен етап на училищно образование. За достъпа до обучение в дуалната система формално не съществуват други условия за прием, затова болшинството от участниците в нея са млади хора, постъпващи веднага след училище. По принцип тя е отворена за всички, дори за хора с академично образование, решили по някаква причина да изучат определена професия.
Младежите се обучават от три до четири дни в стопанската организация и от един до два дни от седмицата в професионалното училище.
Компетентностите за професионално действие, които се придобиват в рамките на дуалното обучение, са зададени в образователното изискване като рамка и са конкретизирани от обучаващата стопанска организация в индивидуални учебни планове. За занятията в професионалното училище по всяка професия се изготвя съобразен с образователните изисквания рамков учебен план.
Дуалната система се крепи на двата основни компонента: стопанска организация и професионално училище, като към тях са привлечени браншовите камари (Индустриално-търговска, Занаятчийска, Селско-стопанска, Лекарска и др.) със своите правомощия за регулиране на цялостното провеждане на професионалното обучение в стопанските организации, включително на съответния заключителен изпит. Ролята им се изразява в:
1. установяване пригодността на стопанските организации и на обучаваните за участие в учебния процес;
1. обслужване и консултиране на стопанските организации и обучаваните, и посредничество при отстраняване на проблеми;
1. регистриране на договорите за обучение в регистъра на съответната професия;
1. организиране на междинни и заключителни изпити и издаване на дипломи; 
1. насърчаване и квалифициране на обучаващите и изпитващите;
1. рекламиране и осигуряване на места за обучение; 
1. осигуряване на признаването на чуждестранни документи; 
1. организиране на престой в чужбина за обучаваните.
Мястото за учене „стопанска организация"
В Германия се предявяват много строги изисквания към стопанските
организации, които обучават. Големината на стопанската организация не е от значение - вътрешната й структура трябва да е пригодена за учебни цели. Задължително е наличието на специално подготвени обучаващи лица, които поемат изцяло отговорността за обучаваните и тяхното обучение. Тези служители/работници (наставници) изготвят „Производствен учебен план" на базата на наредбите за обучение, консултират и наблюдават обучаваните. Те от своя страна водят задължителна „Тетрадка на обучението", която представлява дневник на тяхната дейност по теми. В нея те отразяват ежедневните си дейности и собствения си напредък. Тя се заверява от наставника.
Стопанските организации определят специално подбрани и подходящи (от гледна точка на професионален опит и личностни качества) свои служители или работници, които поемат „шефство" над обучаваните. Това са така наречените „ментори", „майстори" или „наставници", които са отговорни за тях. Те преминават през специален курс на обучение и полагат изпит за пригодност като фирмени обучаващи. Наставниците разработват съвместно с центъра за професионално обучение и/или училището специални програми за производственото обучение и се грижат за обучаваните през целия период на обучение.
Големите и някои средни стопански организации разполагат със собствени работилници за обучаваните. При малките, които не могат да си позволят това, се прибягва до използване на извънфирмена форма на обучение в съответни междуфирмени центрове за професионално обучение или до коопериране с други стопански организации и сформирането на така наречени съюзи за обучение. Различават се няколко модела. Един от гях е моделът на „водеща стопанска организация със стопанска организация - партньор", при който цялата отговорност за обучението се поема от водещата стопанска организация, но части от обучението се провеждат в различни партньорски организации. Друг модел е „обучение по поръчка", при който определени части от обучението се провеждат като поръчка извън основната стопанска организация срещу възстановяване на разходите, например в съседна голяма стопанска организация с учебна работилница.
При „съюзите за обучение" се използват изградените от браншовите камари междинни или общи работилници, които са нещо средно между стопанска организация и училищна работилница. Там се симулира реален работен процес и обучаваните тренират определени умения, преди да получат конкретно работно място в стопанската организация. Същото важи и за междуфирмените центрове за професионално обучение, където се провеждат няколкоседмични курсове, в които обучаваните усвояват знанията и уменията, които не могат да придобият в стопанската организация.
Учебната работилница има предназначение да замести отчасти фирмата, особено малките и занаятчийските фирми, да облекчи нейното участие (с оглед затрудненията, които изпитват фирмите в последното десетилетие) и изпълнява следните функции:
14. Обучаваща функции - всяко практическо упражнение затвърждава наученото, създава сигурност, увереност и предпоставка за овладяване на нови знания, умения и техники.
14. Възпитателна функции - възпитание на трудова култура и мотивация за труд чрез полезна и целенасочена работа.
14. Производствена функция - съобразно учебния план произведените продукти или предоставени услуги могат да допринесат за подобряване финансовото състояние на обучаващата институция.
14. Интеграционна функция - обучаваните се занимават в екип, симулиращ фирмена среда, формират се качества на личността като лоялност, комуникативпост, инициативност и др.
Обучението отговаря на образователни изисквания, които са гарант за единен национален стандарт (рамков), отговарящ на изискванията в съответната професия, независимо от актуалните потребности на стопанските организации. Обучението може да се провежда само в „обучаващи" стопански организации, в които зададените съгласно образователното изискване квалификации могат да бъдат преподадени от обучен персонал с личностна, методическа и професионална пригодност. Пригодността на обучаващите стопански организации и на обучаващия персонал в тях се контролира от камарите.
Обучаващите стопански организации изготвят план за обучение на обучаваните в тях. Той трябва да съответства на тематичното и времево разпределение в образователното изискване, но може и да се отклонява от него, когато спецификата на стопанската организация налага това и преподаването на цялото учебно съдържание е гарантирано. Често малки и средни предприятия не са в състояние да обхванат цялото учебно съдържание поради липса на подходящ обучаващ персонал или тяхната специализация, затова се прибягва до коопериране с център за професионално обучение или голяма фирма.
Мястото на учене „професионално училище"
В дуалната система професионалното училище представлява самостоятелно място за учене. То има задачата да разширява придобитото преди това общо образование и да предоставя начално професионално и специализирано обучение.
В професионалното училище се провежда обучение по теория и практика, пряко свързано с избраната професия, както и общообразователна подготовка. Занятията продължават средно един-два дни седмично. За някои професии има особености при организирането, напр. тези занятия протичат „на блок", а за други се сформират групи на регионално или местно ниво.
Занятията в професионалното училище трябва да продължават най-малко по дванайсет часа на седмица, като по принцип осем часа се падат на свързани с професията предмети, а четири часа - на общообразователни предмети като език, обществознание/социология, респективно икономика, религия, спорт и др. Освен това се предвижда и обучение по чужд език в зависимост от значението му за съответната професия и придобиване и/или усъвършенстване на компютърни умения.
Професионалното училище разпределя занятията съгласувано с обучаващите предприятия, училищния надзорен съвет и камарите. Различните организационни форми имат за цел да осигурят максимално присъствие на обучаваните в предприятието при гарантиране на обучението в училище.

Провеждане на дуалното обучение

Кандидатстването за обучение става в стопанските организации чрез така наречения "пазар на места за обучение". Посредници между предприятията и младежите са браншовите камари и съюзите на работодателите. Браншовите синдикати също играят подобна роля. Няма специални изисквания за прием, но при повече кандидати за едно място за обучение се гледа успеха от завършен 10-ти клас. При непълнолетни договорът за обучение се подписва от родител/настойник.
В зависимост от професията обучението продължава от две до три и половина години. То би могло да се съкрати - при добри постижения, или по основателни причини да се удължи за отделен обучаван до максимум още една година. За младежите с проблеми при ученето и общуването, както и за чужденци, се организират специални мерки за социализация и мотивация, изучаване на немски език и др.
В обучението е ангажиран няколко вида персонал: персонал, обучаващ в училище, обучаващи в центровете за професионално обучение (извън- или над фирмено обучение), обучаващи в стопанските организации и членове на изпитните комисии. В системата постоянно се привличат консултанти по проблемите на обучението и отделно - по проблеми на професията.

Персонал в дуалната система

1. Учители за обучение в професионални училища по текстил и облекло
Те преподават на младежите необходимите специализирани теоретични знания, както и задълбочено и разширено общообразователни предмети във връзка с бъдещата професия (напр. немски, английски, математика, политика, физика, др.). Те са завършили в университети или еквивалентни висши училища и са преминали през специализирана подготовка по избрани професии и поне един общообразователен предмет, както и обща педагогическа част за придобиване на умения за преподаване.

2. Учители но практика на професията
В някои провинции те са наричани „технически учители" или накратко „учители - специалисти"). В дуалната система те имат задачата да дават на младежите паралелни специализирани практически знания и преподават в промишлено-технически, а в някои провинции и в търговски професионални училища. За упражняване длъжността „учител по практика в професионално училище" не сe изисква висше образование. Те по правило разполагат с професионален опит като майстори или работници - специалисти. Обучението им става в рамките на педагогически семинари. Условия за достъп в повечето провинции са положен изпит за майстор или диплом за завършено специализирано училище, както и многогодишен професионален опит.

[bookmark: bookmark27]3. Обучаващи в предприятието
В Германия наименованието „обучаващ" се използва като обобщаващо понятие, обхващащо различни задачи и функции, които може да се различават в зависимост от големината на стопанската организация. Към тях спада и функцията на обучаващия, който като основна или допълнителна длъжност наставлява и ръководи обучавани, напр. майстор - обучаващ, обучаващи инженери, референт в обучението, обучаващ консултант и ръководител на обучение. В по-малки или средни предприятия с малък брой обучавани обучаващият често изпълнява тази функция успоредно с основната си длъжност, т.е. той поема задачата да обучава допълнително към основната си функция на работник/служител. В по-големи предприятия обучението е по правило основната функция на обучаващите, и ако е необходимо или целесъобразно, те работят в създадени за целта учебни отдели, като учебни работилници или учебни офиси.
Завършване на дуалното обучение
По време на обучението се провеждат междинни изпити, чийто смисъл е проверка с цел подобряване на учебните постижения. Те не влизат в крайната оценка от обучението и могат да бъдат повтаряни, което е основание за удължаване на обучението. Целта им е да покажат нивото на усвояване на знанията, евентуални пропуски, които да бъдат отстранени навреме.
Заключителните изпити се състоят от теоретична и практическа част. Те могат да бъдат повтаряни два пъти. След успешното приключване на обучението младежите получават квалификация като (преведено дословно на български) „калфа", „специалист-калфа" или „работник-специалист". Това е началото на професионалното развитие на обучавания, който след известен период на практика може да положи изпити за майстор. В Германия се цени високо квалификацията за майстор. Тя е атрактивна за младите хора.
[bookmark: bookmark28]От няколко години се води ожесточен спор по предимствата и недостатъците на дуалната система, с цел нейното осъвременяване. В Германия например държат на нея, защото е практически ориентирана и подготвя младите хора за професионалния им старт в живота. Експертите смятат, че въпреки стогодишната си история тя се адаптира постоянно и не губи своите безспорни предимства и атрактивност. Основните й прсдимства са в създаване на предпоставки за ниска младежка безработица чрез:
1. [bookmark: bookmark29]интересно обучение, разнообразно, неотегчаващо, с актуално съдържание и практическа насоченост , водещо до вътрешна мотивация за учене и труд,
1. свикване с реална работна среда, ритъм на работа, дисциплина, култура,
1. относително голяма гаранция за заетост в обучаващото предприятие.


2. Изисквания на дуалното обучение за признаване на професионалното образование и обучение за шивач/ шивачка и моделиер-конструктор
Учениците, които ще бъдат обучавани по дуалната система в България ще учат по нови учебни планове и програми, които са разработени от работна група от експерти на партньорите по проекта и отговарят на актуалните нужди на бизнеса и на дуалната система на обучение.
Докато трупат теоретични знания в професионалните гимназии, учениците ще имат и възможност в 11-ти и 12-клас, т.е. в рамките на две години, да бъдат обучавани в реална работна среда от квалифициран наставник от съответната фирма, който да им предаде необходимите практически знания по избраната професия и специалност, да натрупат опита, необходим им да станат квалифицирани кадри, да се научат да носят отговорност. При завършване на гимназиалното обучение и при успешно представяне на изпитите, учениците ще получават Диплома за завършено средно образование и Свидетелство за придобита професионална квалификация – трета степен.
Предимствата за работодателя са, че няма да губи средства и време за подбор на персонала, както и за обучаване на нови служители, след което да се окаже, че те не желаят да работят точно тази професия, точно в тази фирма или че не са подходящите за тази позиция. Посредством дуалното обучение фирмата ще може да подбере най-добрите и най-мотивираните ученици за свои служители, които да бъдат лоялни към нея, да допринесат с иновативни идеи за това, тя да стане по-конкурентоспособна при така динамичното развитие на икономиката в днешно време.
Предимствата за ученика са, че освен натрупания теоретичен и практически опит, осигуряващи му повече шансове на пазара на труда като квалифициран специалист, след завършване на обучението по дуалната система той ще получава възнаграждение по трудов договор по време на обучението си в 11-ти и 12-клас, а с това ще трупа и трудов стаж. Предвиденото по закон възнаграждение е 90% от минималната работна заплата според извършената работа.
Обучаващите се в дадена фирма ученици не са задължени да започнат работа след завършването си в обучаващата ги фирма. Те могат да отидат при друг работодател от бранша, както и при тях да дойдат обучени от друга фирма специалисти. 

Държавно признаване на придобитите професии в рамките на едно стъпаловидно обучение 
Професионалното обучение за шивач/модна шивачка както и за надграждащото върху него професионално обучение моделиер-конструктор се признават от държавата.
Продължителност на обучението
Обучението за придобиваната професия шивач/ шивачка е с продължителност две години. За надграждащото върху него обучение за придобиване на професията моделиер-конструктор се предвижда още една година. 
Обучаващи се, на които посещението на въведеното училищно основно професионално обучение в рамките на една година трябва да се зачете като първа година от професионалното обучение, започват обучението си в предприятието от втората година на цялостното обучение.

Широкообхватно професионално основно обучение
Обучението през първата година се изразява в едно широкообхватно професионално образование, когато обучението в предприятието и обучението в професионалното училище се осъществяват през годината на основно професионално обучение по специфичните правни разпоредби. 

Професионален профил на обучението за шивач/ шивачка
Предмет на професионалното обучение са минимум посочените по-долу умения и знания:
1. Професионално обучение
1. Устройство и организация на обучаващото предприятие,
1. Трудово и колективно трудово право, закрила на труда,
1. Безопасност на труда,защита на околната среда и рационално използване на електроенергията,
1. Грижа за и поддръжка на работните устройства и уреди, машини и допълнителни тенически съоръжения,
1. Входящ контрол и съхранение на производствени и помощни материали както и на аксесоари,
1. Разкрояване и щанцоване на производствени и помощни материали,
1. Планиране и подготовка на работните процеси,
1. Третиране на производствени и помощни материали с топлина и натиск,
1. Изпълнение на шивашки операции,
1. Производство на шивашки изделия или други текстилни изделия,
1. Управление на качеството

Професионален профил на обучението за моделиер-конструктор
Предмет на професионалното обучение са минимум посочените по-долу умения и знания:
1. Професионално обучение,
1. Устройство и организация на обучаващото предприятие,
1. Трудово и колективно трудово право, закрила на труда,
1. Безопасност на труда,защита на околната среда и рационално използване на електроенергията,
1. Грижа за и поддръжка на работните устройства и уреди, машини и допълнителни тенически съоръжения,,
1. Подготовка на работните процеси,
1. Техническа обработка на моделите,
1. Изработка на колекциите и сериите,
1. Управление на качеството.

Рамкови учебни програми 

Уменията и знанията съгласно Професионаления профил на обучението за шивач/ шивачка трябва да бъдат преподавани и респективно усвоявани в съответствие със съдържащата в Приложение 1 Инструкция относно тематичното и времево структуриране на професионалното обучение (рамкови учебни програми), а уменията по Професионален профил на обучението за моделиер-конструктор – в съответствие със същата инструкция в Приложение 2. Отклоняващо се от рамковите учебни програми за основно професионално обучение и специализирано професионално обучение времево структуриране на учебните теми е допустимо тогава, когато свързаните с практиката на дадено шивашко предприятие изискват такова отклонение. 
Посочените умения и знания трябва да бъдат преподадени по начин, който да направи обучаваните правоспособни лица за упражняване на квалифицирана професионална дейност, която включва в частност самостоятелното планиране, провеждане на дейността и упражняване на контрол. Тази правоспособност следва да се удостовери и в рамките на изпитите. 
Професионалните училища дават на учениците знания по общи и специфични за отделните професии учебни теми с оглед професионалното обучение и упражняването на професията както и на продължаване на професионалното обучение на по-висока образователна степен. Когато се провежда обширно базисно професионално обучение при условията на пълно учебно време, в учебния курс се включва и специализирано практическо обучение по съответната професия. 
Общите и специфични за дадена професия учебни теми имат за цел обучение и възпитание на обучаващите се за справяне с професионални и извънпрофесионални ситуации. 
В съответствие с тези представи за целите , учениците  трябва: 
1. Да получат стабилно професионално образование, въз основа на което да придобият способността за изграждане на нагласа към променените изисквания и за поемане на нови задачи. Така ще се разширят както полето им за действие при вземане на решения и предприемане на действия както и възможността им за свободен избор на работно място и извън границите на страната,
1. В съответствие с натрупания в даденото предприятие опит да придобият знания и разбирания за взаимовръзките в тяхната професионална дейност, за да могат да навлязат в света на труда добре подготвени; 
1. Да придобият умения и нагласи, които да повишат способността ми за преценка както и умението и готовността им за действие в професионалните и извънпрофесионалните области; 
1. Да идентифицират възможностите и границите на личностното си развитие посредством работа и упражняане на професия, за да могат да изпълняват задачите си с повече самостоятелност и да ползват придобитите способности за продължаване на обучението си на по-високо стъпало; 
1. Да бъдат в състояние да разпознават съществуващите вътрешнофирмени, правни както и икономически, екологични, социални и политически взаимовръзки; 
1. Да осъзнаят напрежението между собствените искания и претенции и тези на другите хора и заобкалящата ги среда и да бъдат готови да допринесат за повече баланс и да понесат тези напрежения; 
	Рамковата учебна програма за професионалното обучение в професионалното училище надгражда принципно върху завършено основно образование. Тя е структурирана в едно широко базисно професионално обучение и едно надграждащо върху него специализирано обучение. При това всяка Рамкова учебна програма в специализираната степен на обучение може да бъде съгласувана с няколко сродни придобивани професии. 
На основата на Рамковата учебна програма, се преподават знанията за получаване на очакваната при завършване на образованието квалификация както и заедно с преподаването и на други предмети за завършване на професионалното училище. Така едновременно с това се създават съществени предпоставки за достъп до следващи нива за повишаване на професионалната квалификация. 
Рамковата учебна прогама е структурирана по години на обучение. Тя обхваща учебни области, учебни цели, учебни съдържания и ориентировъчни времеви параметри. При това е в сила следното: 
Учебните области представляват тематични единици, формирани от професионална и дидактическа  гледна точка; те могат да бъдат структурирани в раздели. 
Учебните цели описват преследваните резултати (например знания, умения, модели на поведение), които ученикът трябва да е постигнал в края на учебния процес. 
Учебните съдържания са специализирани съдържания, чрез преподаването на които трябва да се постигнат учебните цели. 
Ориентировъчните времеви параметри показват колко часа са предвидени за постигането на учебните цели включително проверка и удостоверяване на успеха.
Рамковата учебна програма не съдържа методични указания за учебните часове. Самостоятелен и отговорен начин на мислене се преподава предимно в такива форми на обучение, в които той е включен като част от методичната концепция. Принципно всеки методически подход би могъл да допринесе за постигането на тази цел; методите, които непосредствено стимулират компетентността за действие, са особено подходящи и затова трябва да бъдат застъпвани в достатъчна степен при изграждането на учебните часове. 
Професионалните училища могат да възприемат Рамковата учебна програма директно или я транспонират в собствена учебна програма. Те причисляват учебните цели и учебните съдържания към отделните предмети и/или курсове. При това те внимават постигнатото в Рамковата учебна програма структуриране на специализираните часове и на времето да се запази; по-нататъшното съгласуване се извършва между професионалното училище и местните обучаващи предприятия при съблюдаване на съответната Рамкова учебна програма
За Рамковата учебна програма са валидни посочените по-долу мултидисциплинарни учебни цели; специфичното за определената професия обвързване трябва да се извърши въз основа на съответните специализирани учебни цели. Ученикът трябва :
1. Да спазва принципите и мерките за предотвратяване на трудови злополуки и за охрана на труда с оглед предотвратяване увреждане на здравето и превенция на професионалните заболявания; 
1. Да може да обяснява необходимостта и възможностите за организация/оформление на трудовия процес при спазване на хуманни и ергономични принципи; 
1. Да може да описва свързаното с упражняването на съответната професия замърсяване на околната среда и мерките за предотвратяване, намаляване и респективно обезвреждане на такива замърсявания; 
1. Да може да обяснява принципите и мерките за рационалното използване на различните енергии в работния процес;
1. Да развие у себе си отговорност за професионалните задачи, с които ще се занимава, както и за съвместната работа в предприятието, а така също и необходимото съзнание за качеството на производството; 
1. Да допринася за качеството на продуктите чрез качествена работа и познаването на средствата за производство и използваните методи и технологии; 
1. Да може да описва текстилните производствени материали  както и да обяснява техническите и икономически взаимовръзки между производството и тяхната употреба; 
1. Да използва специфични за дадената професия източници на информация и нови технологии; 
1. Да използва математически и технологични знания да изпълнение на трудовите си задачи както и за по-добро разбиране на вътрешнофирмените решения по отношение на производството; 
1. Да си изгради поглед върху съвкупността от изготвяне на чертеж, конструиране и обработка; 
1. Посредством наблюдение на модата през призмата на социокултурни аспекти да развие у себе си отвореност към модните развития и тенденции.
1. 
Учебен план 
Опирайки се на Рамковата учебна програма, обучаващият следва да разработи за обучавания индивидуална програма за обучение.

Дневник
Обучаващият се е длъжен да води дневник под формата на доказателство за провежданото обучение.Обучаващият следва редовно да преглежда дневника.

Междинен изпит
По време на професионалното обучение за шивач/ шивачка следва да се проведе междинен изпит за установяване на постигнатото ниво на обучение. Същият трябва да се проведе в края на първата година на обучение. Заключителният изпит по усвояваната професия шивач/ шивачка се зачита при продължаване на надграждащото професионално обучение за придобиване на професията моделиер-конструктор за междинен изпит. Междинният изпит обхваща посочените в Приложение 1 умения и знания за първата година на обучение както и учебния материал, който се преподава в професионалното училище в съответствие с рамковите програми, доколкото същият е от значение за професионалното обучение. За доказване наличието на изискваните умения изпитваният трябва в рамките на максимум три часа да изработи 3 изпитни изделия.За целта ще се вземат предвид в частност следните аспекти:
1. Три шевни машини от различен тип да бъдат приведени във функционална готовност за зададените шивашки процеси, в частност вдяване на машината, проверка и при необходимост регулиране дължината на бода,
1. Изпълнение на шивашки операции при изработката на детайли на поне три различни типа машини в подходящи по големина серии. 
1. Разглаждане или заглаждане на съединителни шевове, оценка на шевовете по зададени качествени параметри и документиране на резултатите.
1. Изрязване на кройки.
За доказване на знанията си изпитваният трябва в рамките на не повече от 180 минути с помощта на случаи от практиката да реши задачи от следните области: 
1. Безопасност на труда, защита на околната среда и рационално използване на електроенергията, 
1. Устройство и принцип на действие на машина за прав двуконечен, еднолинеен  затворен бод и машина за  многоконечен верижен бодов ред. 
1. Основни понятия – бод, бодов ред и машинни шевове. Класификация на машинните шевове.
1. Физико – механични  свойства на  платовете и текстилните материали.
1. Класификация на платовете - асортимент на платовете и спомагателните материали.
1. Технологична последователност на елементи и детайли на облеклото.
1. Специфични  конструктивни изчисления.
Посочената продължителност на изпита може да бъде съкратена, в случай, че писменият изпит се провежда в програмирана форма.

Заключителен изпит за придобиване на професията шивач/ шивачка
Заключителният изпит обхваща посочените в Приложение 1 умения и знания както и учебния материал, който се преподава в професионалното училище, доколкото същият е от значение за професионалното образование. 
За доказване на придобитите умения изпитваният трябва в рамките на максимум 7 часа да проведе една работна проба и да изработи две изпитни изделия. Тук в частност се има следното  предвид: 
1. Като работна проба:
0. Извършване на операциите фиксиране и гладене, настройка на температурата, времето и налягането при отчитане на конкретния текстилен материал, проверка на резултата, 
0. Обработка и етикетиране съгласно предписанията.
0. Обслужване на компютъризирани машини;
0. Като изпитни изделия:
0. Зашиване до готовност на детайли от облекла или други текстилни изделия, проверка на шивашкия резултат, в частност на качеството на шевовете и спазване на параметрите на изделието, 
0. Изработване на кройки при отчитане на разходи на материал, посоката на основната нишката и  особеностите на десена.
0. Определяне съобразно модела и документиране на технологичната последователност на работните операции. 
Относителна тежест при оценката на двата модула: работната проба – 30%, изпитните изделия всички заедно – 70%.
За доказване на знанията си изпитваният трябва да положи писмен изпит по предметите Технология,  Техническа математика, Оформление и Конструиране както и Основи на икономиката и Обществознание.
За задачи, базирани на примери от практиката, са подходящи в частост такива от следните области: 
1. По предмета Технология:
Безопасност на труда, защита на околната среда и рационално използване на електроенергията, 
0. Организация на производството,
0. Структура и организация на процесите,
0. Изисквания към производствените и помощните материали и аксесоарите,
0. Използване и начин на функциониране на специалните шевни машини, 
0. Използване и начин на функциониране на машините за топлинна обработка,
0. Използване и начин на функциониране на кроячните уреди и машини;
2. По предмета Техническа математика:
0. Смятане със специфични за професията числови характеристики,
0. Изчисления за различните продукти и видове работа;
3. По предмета Оформление и Конструиране:
0. Шаблони за разкрояване и изработка,
0. Интерпретиране на технически чертежи на отделни части от облеклото и дребни детайли;
4.По предмета Основи на икономиката и Обществознание: 
общи икономически и социални взаимовръзки в професионалния и трудов свят. 
За писмените изпити следва да се изхожда от следните максимални времеви стойности:
1. По предмета Технология					120 минути,
2. По предметаТехническа математика		90 минути,
3. По предмета Оформление и Конструиране	90 минути,
4. По предмета Основи на икономиката и обществознание	60 минути.
Посочената продължителност на изпита може да бъде съкратена, в случай, че писменият изпит се провежда в програмирана форма.
По писмено искане на изпитания или по преценка на изпитната комисия писменият изпит по отделни предмети може да бъде допълнен с устен изпит, ако същият е от решаващо значение за успешното полагане на изпита. Писменият изпит има двойна тежест пред устния. 
В рамките на проверката на знанията изпитният предмет Технология има двойна тежест спрямо всички останали предмети. 
Изпитът е издържан, ако при проверката на уменията и знанията както и в рамките на изпита по предмета Технология са били постигнати достатъчни резултати.

Заключителен изпит за придобиване на професията моделиер-конструктор
Заключителният изпит обхваща посочените в Приложение 2 умения и знания както и учебния материал, който се преподава в професионалното училище, доколкото същият е от значение за професионалното образование.
За доказване на придобитите умения изпитваният трябва в рамките на максимум 7 часа да изработи две изпитни изделия.  Тук в частност се има следното  предвид:
0. Изработване и оптимизиране на инструкция за разполагане на материала и разкрояване,
0. Ушиване до пълна готовност на облекла или други текстилни изделия, проверка по списък с контролни критерии, документиране на резултатите, етикитиране и опаковане.
0. Изработване на план за изпълнение на работните процеси за изработката на облекла или други текстилни изделия. 
За доказване на знанията си изпитваният трябва да положи писмен изпит по предметите Технология,  Техническа математика, Оформление и Конструиране както и Основи на икономиката и Обществознание.За задачи, базирани на примери от практиката, са подходящи в частост такива от следните области:
1. По предмета Технология::
0. Безопасност на труда, защита на околната среда и рационално използване на електроенергията,
0. Планиране и управление на производството,
0. Изготвяне на кройки,
0. Управление на качеството,
0. Оформление на продуктите и мода,
0. Взаимовръзка между материала, обработката и използването на продукта,
0. Стилови епохи и продуктови гами
1. По предметаТехническа математика:
0. Изчисляване на времето и заплащането за изработката,
0. Изчисляване на необходимия материал,
0. Изчисляване на разходите
1. По предмета Оформление и Конструиране:
0. Модифициране на основни кройки и градиране,
0. Анализ на кройките,
0. Интерпретиране и представяне на модните тенденции;
1. По предметаОснови на икономиката и Обществознание: общи икономически и социални взаимовръзки в професионалния и трудов свят.
За писмените изпити следва да се изхожда от следните максимални времеви стойности:
1. По предмета Технология 			120 минути,
2. По предметаТехническа математика	90 минути,
3. По предметаОформление и Конструиране	90 минути,
4. По предметаОснови на икономиката и обществознание	60 минути
Посочената продължителност на изпита може да бъде съкратена, в случай, че писменият изпит се провежда в програмирана форма.
По писмено искане на изпитания или по преценка на изпитната комисия писменият изпит по отделни предмети може да бъде допълнен с устен изпит, ако същият е от решаващо значение за успешното полагане на изпита. Писменият изпит има двойна тежест пред устния.
В рамките на проверката на знанията изпитният предмет Технология има двойна тежест спрямо всички останали предмети.
Изпитът е издържан, ако при проверката на уменията и знанията както и в рамките на изпита по предмета Технология са били постигнати достатъчни резултати.


3.Възможности и заплахи пред дуалното обучение в рамките на професионалното образование и обучение по текстил и облекло в България
Дуалното обучение не е безплатно – то е инвестиция в бъдещето. И като всяка инвестиция е свързано с разходи и ползи. Като цяло дуалното обучение представлява сравнително изгодно средство за осигуряване на млади кадри. Освен това се спестяват разходи, които биха възникнали за набиране, адаптация и (пре-)квалификация на външни специалисти.
Финансово неизмерими са и нематериалните ползи като напр. по-силното чувство за принадлежност на обучаваните към обучаващото ги предприятие. Затова колкото по-близо до практиката и по-ориентирано към извършване на определени дейности е обучението, толкова по-голяма е директната полза за фирмата и обучаваните.
Миграцията и младежката безработица са проблеми на национално и европейско ниво. Чрез модела на дуалното професионално обучение се разкриват нови възможности пред младите хора в България за професионално развитие в родината им и подпомага фирмите в борбата с недостига на квалифицирани специалисти. Ето защо дуалното професионално обучение е възможност за България да се справи с редица социални и икономически проблеми.

Възможности пред дуалното обучение в рамките на професионалното образование и обучение по текстил и облекло в България:

· Използуване на Европейските фондове за внедряване на дуалното обучение в рамките на професионалното образование и обучение в България
· Оптимизация на училищната мрежа 
· Повишаване привлекателността на ПОО – разясняване на ползите от въвеждането на дуалното обучение сред учениците, родителите и бизнеса
· Намаляване на преждевременно напускащите училище млади хора с ниско образование и квалификация 
· Участие на ученици в обучение по професии за придобиване на първа и втора степен на професионална квалификация и ученици с високи постижения в училищe
· Разработване на система за актуализиране на уменията на учителите и обучаващите в професионалното обучение по специалността
· Включване на младите учители и обучители в областта на дуалното обучение в рамките на професионалното образование и обучение по текстил и облекло 
· Разширяване на участието и отговорностите на администрацията в провеждането на държавната политика в областта на ПОО 
· Увеличаване участието и отговорността на социалните партньори в областта на ПОО
· Участие в европейското пространство на образование и обучение 
· Предоставяне на лесно достъпни и висококачествени услуги за професионално информиране, ориентиране и консултиране през целия живот
· Възможност за слабите и социално проблемните ученици да получат възнаграждение за труда си в рамките на дуалното обучение
· Създадена законова рамка за въвеждане на дуалното обучение в България
· Интересно обучение, разнообразно, неотегчаващо, с актуално съдържание и практическа насоченост , водещо до вътрешна мотивация за учене и труд
· Относително голяма гаранция за заетост в обучаващото предприятие
· Наблюдава се несъответствие между реалните потребности на пазара на труда и предлагането на квалифицирани работници и в придобиването на знания, ключови компетентности и умения, като част от системата на професионалното образование и обучение и съответствието им с изискванията на предприятията

Възможности за предприятията при въвеждане на дуалното обучение:

· Влияние върху съдържанието и организацията на професионалното обучение
· Предаване на специфично за фирмата ноу-хау
· Осигуряване на квалифицирани кадри
· Спестени разходи за адаптация на персонала
· Подбор чрез обучение - дългосрочни предимства за фирмата в конкурентна среда
· Перспективите за заетост на младите хора от значение за добрия имидж на фирмите

Възможности за обучаваните при въвеждане на дуалното обучение :

· Обучението гарантира способност за работа в дадена среда чрез learning by doing
· Солидна основа за по-нататъшното кариерно развитие чрез професионална гъвкавост
· Развитие на социални умения
· Придобиване на държавно призната диплома при успешно положени изпити
· Придобиване на специфични познания и практически опит в реална работна среда
· Получаване на първите лични доходи
· Самочувствието да кажеш „това го мога“, а не само „това го знам“

Възможности за държавата и обществото при въвеждане на дуалното обучение :

· Конкретна мярка в борбата с безработицата
· По-ниско ниво на (младежка) безработица
· Намаляване на емиграцията сред младите хора
· Подобряване на интеграцията на младежите в професионалния живот
· Баланс между предлагането и търсенето на пазара на труда по отношение на качество и количество
· Повишаване нивото на квалификация на специалистите
· По-отговорно отношение към държавата
· Повишаване на социалната стабилност

Заплахи пред дуалното обучение в рамките на професионалното образование и обучение по текстил и облекло в България :

· Дуалното обучение е непознато като форма на обучение сред учениците, родителите и бизнеса 
· Намаление на раждаемостта в страната;
· Висок процент на емиграцията;
· Намаление на населението в училищна възраст
· Намаляване броя на учениците, желаещи да се включат в ПОО с 25 000 за последните 14 години – професионалното образование не е „престижно”
· 15 % от учащите се в България напускат преждевременно образователната система
· Разминаване между профилите на професионалното образование и структурата на икономиката
·  Нисък процент на младите учители, ангажирани в ПОО – 8.3%
· Статус на учителя в българското общество 
· Липса на достатъчно заинтересовани и пригодни за провеждане на обучение по дуалната система „обучаващи предприятия” в сектора текстил и облекло
·  Липса на обучени наставници
· Липса на яснота кои организацииии – браншови съюзи, ТПП, Стопанска камера, клъстери и др. ще имат правомощия за регулиране на цялостното провеждане на професионалното обучение в„обучаващи предприятия”, включително на съответния заключителен изпит.
· Липса на интерес за увеличаване на участието на предприятията в разработването на учебните програми за ПОО 

